התשובה לשאלה זאת חד משמעית כן.
בהתאם לחוק זכויות החולה על הרופא להסביר למטופל על כל הבדיקות האפשריות במצבו ובכלל זה גם בדיקות במסגרת פרטית.
לפי פסיקת בתי המשפט חובה זו מוגברת במיוחד בכל הקשור למעקב ההריון ובדיקות לשלום העובר שכן ההנחה היא שהורים מעוניינים במידע מלא בנושא זה וזכותם לקבל החלטה בעצמם כיצד לנהוג ומה לבדוק.
הרופא אשר מבצע את מעקב ההריון במסגרת קופת חולים היה חייב להסביר לך שהתוצאות של בדיקת החלבון העוברי והשקיפות העורפית בשקלול גילך הנן תוצאות סטטיסטיות בלבד וגם אם הן לכאורה 'תקינות' עדיין יש סיכון כי לעובר תסמונת דאון, סיכון אותו ניתן לשלול בבדיקת NIPT או בבדיקת מי שפיר.
כאמור העובדה שהבדיקה כרוכה בתשלום ואינה ממומנת על ידי קופת החולים או משרד הבריאות אינה מפחיתה כלל מחובת הרופא להסביר לגביה.
אם יתברר כי לא הוסבר לך בזמן ההריון על האפשרות לבצע בדיקת NIPT ניתן בהחלט להגיש תביעת רשלנות רפואית במקרה זה בגין אי אבחון תסמונת דאון בהריון.